**OBRAZLOŽENJE IZVRŠENJA FINANCIJSKOG PLANA HŽ INFRASTRUKTURE ZA PRVO POLUGODIŠTE 2024. GODINE**

**UVOD**

HŽ Infrastruktura je strateško društvo u vlasništvu Republike Hrvatske koje upravlja željezničkom infrastrukturom u Republici Hrvatskoj. Kao upravitelj željezničke infrastrukture, HŽ Infrastruktura je dužna osigurati siguran, pouzdan, nediskriminirajući, gospodarski učinkovit i razvojno održiv željeznički promet u skladu sa zakonskim propisima i ugovornim obvezama. Stoga, upravljanje željezničkom infrastrukturom kao djelatnost od javnog interesa obuhvaća:

* Organizaciju i regulaciju željezničkog prometa
* Osiguranje pristupa i korištenje željezničke infrastrukture svim željezničkim prijevoznicima koji ispunjavaju propisane uvjete
* Održavanje željezničke infrastrukture
* Izgradnju, dogradnju i obnovu kao i osuvremenjivanje željezničke infrastrukture sukladno Nacionalnom programu željezničke infrastrukture

HŽ Infrastruktura upravlja sa 2.617 kilometara pruge koje su kategorizirane na:

* Međunarodne pruge:
  + glavne pruge – 782 km (30% ukupne mreže na kojoj se odvija 75% ukupnog prometa)
  + ostale pruge – 678 km (26% ukupne mreže na kojoj se odvija 15% ukupnog prometa)
* Regionalne pruge – 626 km (24% ukupne mreže na kojoj se odvija 7% ukupnog prometa)
* Lokalne pruge – 531 km (20% ukupne mreže na kojoj se odvija 3% ukupnog prometa)

Osim pruga, željezničku infrastrukturu čine i ostali objekti u pružnom pojasu –službena mjesta, željezničko-cestovni prijelazi te mostovi, tuneli i propusti.

Poslovanje HŽ Infrastrukture odvija se sukladno strateškim dokumentima za razvoj željeznice, a određeno je Zakonom o željeznici, Zakonom o trgovačkim društvima i Izjavi o osnivanju društva, te drugim zakonskim i podzakonskim aktima vezanim uz djelatnost HŽ Infrastrukture.

**PRIHODI**

|  |  |  |  |  |  |
| --- | --- | --- | --- | --- | --- |
| **BROJČANA OZNAKA I NAZIV** | **OSTVARENJE 1.-6. 2023.** | **PLAN 2024.** | **OSTVARENJE 1.-6. 2024.** | **INDEKS** | **INDEKS** |
| 1 | 2 | 3 | 4 | 5=4/2 | 6=4/3 |
| 6 PRIHODI POSLOVANJA | 180.701.842 | 490.216.691 | 203.596.801 | 112,7 | 41,5 |
| 7 PRIHODI OD PRODAJE NEFINANCIJSKE IMOVINE | 0 | 0 | 0 |  |  |
| **UKUPNI PRIHODI** | **180.701.842** | **490.216.691** | **203.596.801** | **112,7** | **41,5** |

U prvom polugodištu 2024. godine HŽ Infrastruktura je ostvarila ukupne prihode u iznosu od 203,60 mil EUR ili 41,5% planiranih, a u odnosu na isto razdoblje prethodne godine ukupni prihodi veći su za 12,7%.

Od ukupno ostvarenih prihoda, 88,4% odnosi se na prihode evidentirane u skupini *Pomoći iz inozemstva i od subjekata unutar općeg proračuna* (179,98 mil EUR) od čega se na poziciju *Pomoći proračunu iz drugih proračuna i izvanproračunskim korisnicima* odnosi 71,6% odnosno 128,96 mil EUR. Predmetna sredstva najvećim dijelom odnose se na sredstva za upravljanje, organizaciju i regulaciju željezničkog prometa (38,98 mil EUR) i naknada u cijeni goriva (47,94 mil EUR). Osim navedenog, predmetna grupa obuhvaća i potpore u provedbi CEF projekata i potpore za pripremu projekata planiranih za sufinanciranje iz EU fondova te potporu za otplatu zajma IBRD.

*Pomoći unutar općeg proračuna temeljem protestiranih jamstava* odnosi se na pomoć iz državnog proračuna za podmirenje obveza otplate investicijskih kredita namijenjenih za financiranje ulaganja u željezničku infrastrukturu, a za koje je izdano državno jamstvo. U prvom polugodištu 2024. godine iznose 11,14 mil EUR što čini 42,8% plana za 2024. godinu.

U prvom polugodištu 2024. godine pozicija *Pomoći temeljem prijenosa EU sredstava* iznosi 16,68 mil EUR, a odnose se na povlačenje sredstava za projekte iz:

a) OP Konkurentnost i kohezija, prioritetna os 7. Povezanost i mobilnost u ukupnom iznosu od 3,24 mil EUR, a po projektima kako slijedi:

-    Rekonstrukcija postojećeg i izgradnja drugog kolosijeka željezničke pruge na dionici pruge Dugo Selo-Križevci........................................................................................... 2,62 mil EUR

-    Modernizacija željezničko cestovnih prijelaza................................................. 0,36 mil EUR

-    Projekt povezivanja željeznicom unutar funkcionalne regije

Središnje Hrvatske - Lepoglavska spojnica....................................................... 0,16 mil EUR

-    Modernizacija, obnova i elektrifikacija dionice Zaprešić–Zabok…………..... 0,10 mil EUR

b) Nacionalnog plana oporavka i otpornosti u ukupnom iznosu od 11,23 mil EUR za projekte:

-    Modernizacija dionice Zagreb Kustošija - Zagreb ZK - Zagreb GK............... 10,24 mil EUR

-    Uklanjanje "uskih grla" na željezničkoj infrastrukturi....................................... 0,99 mil EUR

c) CEF projekt - Unapređenje infrastrukture LUKE RIJEKA - Kontejnerski terminal ZAGREBAČKA OBALA (POR2CORE- ZCT) - sredstva primljena putem Lučke Uprave Rijeka

-    Rekonstrukcija teretnog dijela kolodvora Rijeka............................................... 2,21 mil EUR

Pozicija *Pomoći od međunarodnih organizacija, te institucija i tijela EU* iznosi 23,19 mil EUR, a obuhvaća kapitalne pomoći za provedbu CEF projekata. Ostvareni iznos odnosi se na sljedeće projekte:

-   Rekonstrukcija postojećeg i izgradnja drugog kolosijeka na dionici

Križevci-Koprivnica-DG..................................................................................... 21,53 mil EUR

-  Izrada projektne dokumentacije rekonstrukcije željezničke pruge

M104 Novska - Tovarnik - Dg na dionici Okučani – Vinkovci............................. 0,35 mil EUR

-  Poboljšanje željezničke infrastrukture - uspostava sustava praćenja za sigurnost, osiguranje

i tehničke kontrole (mjerne stanice)....................................................................... 1,31 mil EUR

U prvom polugodištu 2024. godine izvršenje skupine *Pomoći od međunarodnih organizacija, te institucija i tijela EU* manje je za 47,9% mil EUR od ostvarenja istog razdoblja prethodne godine. U odnosu na plan za 2024. godinu ostvareno je 25,5%. Smanjenje u odnosu na prethodnu godinu uglavnom je rezultat manje primljenih sredstava za projekt *Rekonstrukcija postojećeg i izgradnja drugog kolosijeka na dionici Križevci-Koprivnica-DG.*

*Prihodi od imovine* iznose 2,48 mil EUR, a najvećim dijelom odnose na ostvarene prihode od zakupa i iznajmljivanja imovine (2,38 mil EUR) i prihoda od zateznih kamata (0,07 mil EUR). U odnosu na isto razdoblje prethodne godine ukupni Prihodi od imovine veći su za 34,0% što je rezultat povećanja prihoda od zakupa i iznajmljivanja imovine za 32,6% u odnosu na prethodnu godinu. Prihodi od imovine ostvareni su na razini od 60,2% plana za 2024. godinu.

*Prihodi od prodaje proizvoda i robe te pruženih usluga, prihodi od donacija te povrati po protestiranim jamstvima* iznose 21,14 mil EUR i u odnosu na isto razdoblje prethodne godine veći su za 7,6% odnosno ostvareni su na razini od 50,8% plana za 2024. godinu. Najvećim dijelom ostvareni su od pružanja željezničkih usluga (20,83 mil EUR).

**RASHODI**

|  |  |  |  |  |  |
| --- | --- | --- | --- | --- | --- |
| **BROJČANA OZNAKA I NAZIV** | **IZVRŠENJE 1.-6. 2023.** | **PLAN 2024.** | **IZVRŠENJE 1.-6. 2024.** | **INDEKS** | **INDEKS** |
| 1 | 2 | 3 | 4 | 5=4/2 | 6=4/3 |
| 3 RASHODI POSLOVANJA | 85.452.798 | 196.970.260 | 101.004.349 | 118,2 | 51,3 |
| 4 RASHODI ZA NABAVU NEFINANCIJSKE IMOVINE | 76.452.540 | 245.475.030 | 96.243.159 | 125,9 | 39,2 |
| **UKUPNI RASHODI** | **161.905.338** | **442.445.290** | **197.247.508** | **121,8** | **44,6** |

U prvom polugodištu 2024. godine HŽ Infrastruktura ostvarila je ukupne rashode u iznosu od 197,25 mil EUR što je na razini od 44,6% planiranih sredstava. Od ukupno ostvarenih rashoda, 51,2% odnosi se na rashode poslovanja odnosno 48,8% na rashode za nabavu nefinancijske imovine.

U odnosu na isto razdoblje prethodne godine, ostvareni ukupni rashodi veći su za 21,8%.

RASHODI POSLOVANJA

Ukupni rashodi poslovanja u prvom polugodištu 2024. godine iznose 101,00 mil EUR što predstavlja izvršenje od 51,3% planiranih sredstava. U odnosu na isto razdoblje 2023. godine veći su za 18,2%.

*Rashodi za zaposlene* iznose 64,93 mil EUR što je na razini od 51,0% planiranih sredstava. U odnosu na isto razdoblje 2023. godine veći su za 17,9% odnosno za 9,87 mil EUR što je najvećim dijelom rezultat povećanja plaća i ostalih materijalnih prava temeljem Kolektivnog ugovora.

*Materijalni rashodi* iznose 30,91 mil EUR odnosno 49,9% plana za 2024. godinu, a u odnosu na isto razdoblje prethodne godine veći su za 14,4%. U strukturi materijalnih rashoda za promatrano razdoblje 75,7% odnosi se na rashode za materijal i energiju i rashode za usluge koji se najvećim dijelom odnose na rashode vezane za redovno i izvanredno održavanje željezničke infrastrukture te održavanje zgrada i opreme. *Naknade troškova zaposlenima* iznose 3,07 mil EUR i u odnosu na isto razdoblje prethodne godine veće su za 5,3%. *Ostali nespomenuti rashodi poslovanja* izvršeni su u ukupnom iznosu od 4,36 mil EUR od čega se na doprinose za korištenje gradskog zemljišta i vodoprivredne naknade odnosi 3,12 mil EUR.

U prvom polugodištu 2024. godini *Financijski rashodi* iznose 4,73 mil EUR i ostvareni su na razini 65,4% planiranih sredstava za 2024. godinu, a u odnosu na isto razdoblje 2023. godine veći su za 68,3%. Predmetno povećanje najvećim dijelom rezultat je povećanja *Ostalih financijskih rashoda* na kojima su evidentirane podmirene porezne obveze.

Osim navedenoga, na povećanje financijskih rashoda utjecalo je i povećanje pozicije *Kamate za primljene kredite i zajmove* koja je veća za 16,9% u odnosu na isto razdoblje prethodne godine odnosno izvršena je 48,6% u odnosu na plan za 2024. godinu. Predmetni rashodi, osim rashoda za kamate po kreditima međunarodnih financijskih institucija, u cijelosti se odnose na investicijske kredite kojima su financirani projekti obnove, modernizacije i izgradnje željezničke infrastrukture, te se podmiruju iz državnog proračuna kroz poziciju *Pomoći unutar općeg proračuna po protestiranim jamstvima*.

RASHODI ZA NABAVU NEFINANCIJSKE IMOVINE

Ukupni *rashodi za nabavu nefinancijske imovine* u prvom polugodištu 2024. godine iznose 96,24 mil EUR odnosno 39,2% planiranih sredstava za 2024. godinu, od čega se na programe investicijskih aktivnosti odnosi 89,0% tj. 85,62 mil EUR. Ovakvo izvršenje planiranih rashoda vezanih za investicijski dio poslovanja HŽ Infrastrukture rezultat je promijenjene dinamike investicijskih aktivnosti uslijed dugotrajnih postupaka javne nabave i usporenog rješavanja imovinsko-pravnih odnosa. U odnosu na isto razdoblje prethodne godine, rashodi za nabavu nefinancijske imovine veći su za 25,9% odnosno za 19,79 mil EUR.

Prema programima investicijskih aktivnosti izvršenje po programima je kako slijedi:

-       Program obnove i modernizacije pruga za međunarodni promet ................... 22,05 mil EUR

-       Program obnove i modernizacije pruga za regionalni promet........................... 9,28 mil EUR

-       Program obnove i modernizacije pruga za lokalni promet................................ 1,83 mil EUR

-       Program obnove i modernizacije željezničkog čvorišta Zagreba....................... 0,58 mil EUR

-       Program aktivnosti u funkciji infrastrukture i prometa na mreži kao cjeline..... 7,01 mil EUR

-       Izgradnja novih pruga i kolosijeka.................................................................... 44,87 mil EUR

Ukupno izvršeni rashodi za nabavu nefinancijske imovine gotovo u cijelosti (98,6%) se odnose na rashode za nabavu proizvedene dugotrajne imovine koji iznose 94,89 mil EUR od kojih se 78,81 mil EUR odnosi na građevinske objekte koji uključuju ceste, željeznice i ostale prometne objekte i građevinske objekte u funkciji željezničkog prometa. Osim navedenoga, rashodi za nabavu nefinancijske imovine odnose na rashode za:

-       Postrojenja i opremu ................................................................................. 7,25 mil EUR

-       Prijevozna sredstva ................................................................................... 6,29 mil EUR

-       Nematerijalnu proizvedenu imovinu .....................................................  2,54 mil EUR

Rashodi za nabavu neproizvedene dugotrajne imovine iznose 1,35 mil EUR i odnose se na rashode vezane za otkupe zemljišta.

**RAČUN FINANCIRANJA**

**Račun prihoda i rashoda**

|  |  |  |  |
| --- | --- | --- | --- |
| **BROJČANA OZNAKA I NAZIV** | **PLAN 2024.** | **OSTVARENJE/ IZVRŠENJE 1.-6. 2024.** | **INDEKS** |
| 1 | 2 | 3 | 4=3/2 |
| UKUPNI PRIHODI | 490.216.691 | 203.596.801 | 41,5 |
| UKUPNI RASHODI | 442.445.290 | 197.247.508 | 44,6 |
| **RAZLIKA - VIŠAK/MANJAK** | **47.771.401** | **6.349.293** | **13,3** |

**Račun financiranja**

|  |  |  |  |
| --- | --- | --- | --- |
| **BROJČANA OZNAKA I NAZIV** | **PLAN 2024.** | **OSTVARENJE/ IZVRŠENJE 1.-6. 2024.** | **INDEKS** |
| 1 | 2 | 3 | 4=3/2 |
| 8 PRIMICI OD FINANCIJSKE IMOVINE I ZADUŽIVANJA | 41.117.000 | 16.137.272 | 39,2 |
| 5 IZDACI ZA FINANCIJSKU IMOVINU I OTPLATE ZAJMOVA | 114.432.450 | 21.726.432 | 19,0 |
| **RAZLIKA PRIMITAKA I IZDATAKA** | **-73.315.450** | **-5.589.160** | **7,6** |
| PRIJENOS SREDSTAVA IZ PRETHODNE GODINE | 35.268.330 | 135.768.272 | 385,0 |
| PRIJENOS SREDSTAVA U SLJEDEĆE RAZDOBLJE | -9.724.281 | -136.528.405 | 1404,0 |
| NETO FINANCIRANJE | -47.771.401 | -6.349.293 | 13,3 |
| **VIŠAK/MANJAK + NETO FINANCIRANJE** | **0** | **0** |  |

HŽ Infrastruktura je u prvom polugodištu 2024. godine ostvarila 16,14 mil EUR primitaka od zaduživanja, od čega 4,14 mil EUR iz IBRD-a i EBRD-a zajmova i 11,00 mil EUR iz kredita kreditnih institucija u javnom sektoru. S obzirom na plan, ostvareno je 39,2% planiranih primitaka od zaduženja.

Izdaci za otplatu glavnice primljenih kredita i zajmova iznose 21,73 mil EUR, od čega se 12,21 mil EUR odnosi na otplatu glavnice IBRD i EBRD zajmova, te 2,84 mil EUR na otplatu glavnice investicijskih kredita u javnom sektoru i 6,67 mil EUR investicijskih kredita izvan javnog sektora. Otplate glavnice za investicijske kredite kojima su financirani projekti obnove, modernizacije i izgradnje željezničke infrastrukture podmiruju se iz državnog proračuna kroz poziciju prihoda – *Pomoći unutar općeg proračuna temeljem protestiranih jamstava*.

Izdaci za otplatu glavnice primljenih kredita ostvareni su na razini od 19,0% planiranih sredstava.

 PRIJENOS SREDSTAVA

Prijenos sredstava iz prethodne godine iznosi 135,77 mil EUR koja se gotovo u cijelosti (99,8%) odnose se na sredstva na računima za investicije od čega su 84% sredstva na računima za posebne namjene (EU projekti) i 13,4% povučena sredstva iz investicijskih kredita. Svega 0,2% odnosi se na sredstva po računima za redovno poslovanje.

Prijenos novčanih sredstava u sljedeće razdoblje na dan 30.06.2024. iznosi 136,53 mil EUR od čega se 95,9% odnosi na sredstva na računima za posebne namjene, 2,8% na povučena sredstva iz investicijskih kredita i 1,3% na sredstva po računima za redovno poslovanje.

**IZVJEŠTAJ O ZADUŽIVANJU NA DOMAĆEM I STRANOM TRŽIŠTU NOVCA I KAPITALA**

U prvom polugodištu 2024. godine, HŽ Infrastruktura je dana 17.06.2024. sklopila sljedeći ugovor o kreditu s državnim jamstvom:

|  |  |  |  |  |
| --- | --- | --- | --- | --- |
| Davatelj kredita | Instrument osiguranja plaćanja | Iznos kredita | Kamatna stopa | Rok otplate |
| Erste&Steiermärkische Bank d.d. | državno jamstvo | 32.517.000 EUR | 1,99% godišnja, fiksna | 31.12.2025. |

Predmetni kredit koristi se po revolving principu, a namjena je financiranje projekata iz CEF programa s ciljem održavanja dinamike ispunjenja financijskih obveza prema izvođačima, a vezano za dinamiku priljeva EU sredstava.

Državno jamstvo izdaje se u visini kredita uvećano za kamate, naknade i ostale troškove vezane za predmetne kredite.

Na dan 30.06.2024. godine novosklopljeno kreditno zaduženje nije aktivno budući procedura izdavanja državnog jamstva nije bila okončana do navedenog datuma.

**IZVJEŠTAJ O DANIM JAMSTVIMA I PLAĆANJIMA PO PROTESTIRANIM JAMSTVIMA**

U prvom polugodištu 2024. godine HŽ Infrastruktura nije izdala jamstva i plaćala po protestiranim jamstvima.