**OBRAZLOŽENJE IZVRŠENJA FINANCIJSKOG PLANA FONDA ZA ZAŠTITU OKOLIŠA I ENERGETSKU UČINKOVITOST ZA PRVO POLUGODIŠTE 2024. GODINE**

**UVOD**

Fond za zaštitu okoliša i energetsku učinkovitost (u daljnjem tekstu: Fond) osnovan je kao izvanproračunski fond u svojstvu pravne osobe s javnim ovlastima na temelju Zakona o Fondu za zaštitu okoliša i energetsku učinkovitost (NN 107/03 i 144/12), (u daljnjem tekstu: Zakon o Fondu).

Zakonom o proračunu (NN 144/21) i Pravilnikom o polugodišnjem i godišnjem izvještaju o izvršenju proračuna i financijskog plana (NN 85/23) propisana je obveza sastavljanja polugodišnjeg izvještaja o izvršenju financijskog plana te njegova podnošenja na donošenje Hrvatskom saboru.

**PRIHODI**

|  |  |  |  |  |  |
| --- | --- | --- | --- | --- | --- |
| **BROJČANA OZNAKA I NAZIV** | **OSTVARENJE 1.-6. 2023.** | **PLAN 2024.** | **OSTVARENJE 1.-6. 2024.** | **INDEKS** | **INDEKS** |
| 1 | 2 | 3 | 4 | 5=4/2 | 6=4/3 |
| 6 PRIHODI POSLOVANJA | 185.050.448 | 393.980.714 | 185.415.233 | 100,2 | 47,1 |
| 7 PRIHODI OD PRODAJE NEFINANCIJSKE IMOVINE | 0 | 0 | 226 |  |  |
| **UKUPNI PRIHODI** | **185.050.448** | **393.980.714** | **185.415.458** | **100,2** | **47,1** |

Prihodi Fonda u razdoblju I.-VI. 2024. godine ostvareni su u iznosu od 185.415.458,44 EUR ili 47,06% godišnjeg plana te su unatoč smanjenom ostvarenju pomoći iz inozemstva i subjekata unutar općeg proračuna veći od prihoda u istom razdoblju 2023. godine za 365.010,50 EUR odnosno za 0,20%, uslijed povećanog ostvarenja prihoda od imovine i prihoda s osnove upravnih i administrativnih pristojbi (naknada).

Najveći udio povećanja s osnove upravnih i administrativnih pristojbi u odnosu na isto razdoblje 2023. godine odnosi se na prihode od naknada za ambalažu i ambalažni otpad, naknada za gospodarenje otpadnim vozilima te naknada za gospodarenje EE otpadom.

Pomoći od međunarodnih organizacija ostvarene su u iznosu od 13.064,54 EUR (29,92% planiranih sredstava), a odnose se na refundaciju plaća djelatnika za rad na Projektu Interreg Monitor EE.

Pomoći proračunu iz drugih proračuna ostvarene su u iznosu od 383.906,88 EUR (38,45% planiranih sredstava), a odnose se na dio financijskih sredstava od prodaje emisijskih jedinica stakleničkih plinova putem dražbi za pokriće administrativnih troškova Fonda. U odnosu na isto izvještajno razdoblje 2023. godine realizacija je manja za 31,39% obzirom da je radi pada cijene emisijskih jedinica ostvaren manji prihod od prodaje emisijskih jedinica u svrhu pokrića administrativnih rashoda.

Pomoći temeljem prijenosa EU sredstava ostvarene su u iznosu od 577.242,29 EUR (5,77% planiranih sredstava), a odnose se na pomoći iz državnog proračuna temeljem prijenosa EU sredstava za tehničku pomoć za rad posredničkog tijela razine 2 (PT2) u iznosu od 510.418,01 EUR te na projekt sanacije odlagališta opasnog otpada Sovjak u iznosu od 66.824,28 EUR. U odnosu na isto izvještajno razdoblje 2023. godine realizacija je manja za 69,85% prvenstveno radi sporije realizacije projekta sanacije odlagališta opasnog otpada Sovjak.

Prihodi od financijske imovine ostvareni su u iznosu od 1.214.571,28 EUR (130,73% planiranih sredstava), a odnose se na kamate na oročena sredstva i depozite po viđenju, zakonske zatezne kamate i ostale prihode od financijske imovine. U odnosu na isto izvještajno razdoblje 2023. godine realizacija je veća za 560,94% prvenstveno radi veće realizacije prihoda s osnove kamata na depozite po viđenju obzirom da je Fond ugovorio povoljniju kamatnu stopu na novčana sredstva u poslovnim bankama.

Prihodi s osnove upravnih i administrativnih pristojbi ostvareni su u iznosu od 103.878.595,67 EUR (53,07% planiranih sredstava), a odnose se na prihode od naknada temeljem Zakona o Fondu u iznosu od 14.209.747,60 EUR, prihode od naknada temeljem Zakona o gospodarenju otpadom (NN 84/21, 142/23) u iznosu od 89.668.197,66 EUR, prihode od naknade za EU ecolabel temeljem Zakona o zaštiti okoliša (NN 80/13, 153/13, 78/15, 12/18, 118/18) u iznosu od 650,35 EUR i prihode od kontroliranih tvari temeljem Zakona o klimatskim promjenama i zaštiti ozonskog sloja (NN 127/19) u iznosu od 0,06 EUR. U odnosu na isto izvještajno razdoblje 2023. godine realizacija je veća za 13,05% prvenstveno radi veće realizacije prihoda s osnove naknada za gospodarenje posebnim kategorijama otpada s izuzetkom naknade za gospodarenje otpadnim gumama i naknade za gospodarenje otpadnim baterijama i akumulatorima na kojima je realizacija manja.

Prihodi po posebnim propisima ostvareni su u iznosu od 79.274.775,50 EUR (42,62% planiranih sredstava), a odnose se na prihode od prodaje emisijskih jedinica stakleničkih plinova putem dražbi u iznosu od 50.887.343,75 EUR, prihode iz Modernizacijskog fonda u iznosu od 7.921.182,04 EUR temeljem Zakona o klimatskim promjenama i zaštiti ozonskog sloja, prihode od nestavljanja biogoriva na tržište temeljem Zakona o biogorivima za prijevoz (NN 65/09, 145/10, 26/11, 144/12, 14/14, 94/18, 52/21) u iznosu od 13.878.883,94 EUR te prihode od viška energetskih subjekata temeljem Uredbe o zakonu o hitnoj intervenciji za rješavanje pitanja visokih cijena električne energije (NN 156/22) u iznosu od 6.587.365,77 EUR. U odnosu na isto izvještajno razdoblje 2023. godine realizacija prihoda po posebnim propisima manja je za 12,28% radi niže cijene emisijskih jedinica.

Prihodi od prodaje proizvoda i robe te pruženih usluga i prihodi od donacija te povrati po protestiranim jamstvima ostvareni su u iznosu od 3.415,50 EUR (12,80% planiranih sredstava), a odnose se na najam prostora (parkirnih mjesta). Realizacija je identična realizaciji istog izvještajnog razdoblja 2023. godine.

Ostali prihodi ostvareni su u iznosu od 69.661,13 EUR (26,24% planiranih sredstava), a najvećim djelom se odnose na naplaćena potraživanja po sudskim presudama i manji su za 47,04% u odnosu na isto izvještajno razdoblje 2023. godine.

Prihodi od nefinancijske imovine nisu planirani, a ostvareni su u iznosu od 225,65 EUR, a odnose se na prihode od prodaje mobilnih uređaja zaposlenicima.

**RASHODI**

|  |  |  |  |  |  |
| --- | --- | --- | --- | --- | --- |
| **BROJČANA OZNAKA I NAZIV** | **IZVRŠENJE 1.-6. 2023.** | **PLAN 2024.** | **IZVRŠENJE 1.-6. 2024.** | **INDEKS** | **INDEKS** |
| 1 | 2 | 3 | 4 | 5=4/2 | 6=4/3 |
| 3 RASHODI POSLOVANJA | 125.635.031 | 437.320.820 | 211.645.042 | 168,5 | 48,4 |
| 4 RASHODI ZA NABAVU NEFINANCIJSKE IMOVINE | 500.121 | 1.960.157 | 108.846 | 21,8 | 5,6 |
| **UKUPNI RASHODI** | **126.135.152** | **439.280.977** | **211.753.888** | **167,9** | **48,2** |

Rashodi Fonda u razdoblju I.-VI. 2024. godine ostvareni u iznosu od 211.753.887,98 EUR ili 48,20% godišnjeg plana, a sastoje se od sljedećih rashoda:

-                rashoda za zaposlene u iznosu od 6.115.300,48 EUR,

-                materijalnih rashoda u iznosu od 68.114.345,11 EUR,

-                financijskih rashoda u iznosu od 14.752,71 EUR,

-                subvencija u iznosu od 18.711.118,25 EUR,

-                pomoći danih u inozemstvo i unutar općeg proračuna u iznosu od 12.698.822,00 EUR,

-                naknada građanima i kućanstvima u iznosu od 3.245,00 EUR,

-                ostalih rashoda u iznosu od 105.987.458,37 EUR,

-                rashoda za nabavu nefinancijske imovine u iznosu od 108.846,06 EUR.

Rashodi poslovanja povećali su se za 86.010.010,57 EUR ili 68,46% u odnosu na isto izvještajno razdoblje 2023. godine, a najveća promjena odnosi se na povećanje na podskupini subvencija i ostalih rashoda (donacije građanima i kućanstvima) dok su se pomoći dane u inozemstvo i unutar općeg proračuna smanjile, a sve zbog provedbe Odluke Vlade Republike Hrvatske o subvencioniranju dijela krajnje cijene opskrbe plinom za krajnje kupce kategorije kućanstvo te krajnje kupce koji nisu kućanstvo s godišnjom potrošnjom plina do 10 GWh od 16. ožujka 2023. godine (NN 31/23) u cilju ublažavanja porasta cijene plina i sprečavanja izloženosti građana energetskom siromaštvu temeljem koje je u prvom polugodištu 2024. godine po spomenutoj Odluci isplaćeno više sredstava nego u prvom polugodištu 2023. godine.

Rashodi za nabavu nefinancijske imovine ostvareni su u iznosu od 108.846,06 EUR ili 5,55% godišnjeg plana, a odnose se na rashode za nabavu proizvedene dugotrajne imovine i to:

-                uredsku opremu i namještaj u iznosu od 59.369,78 EUR,

-                komunikacijsku opremu u iznosu od 1.697,08 EUR,

-                ulaganja u računalne programe u iznosu od 47.779,20 EUR.

Rashodi za nabavu nefinancijske imovine manji su za 391.274,44 EUR ili 78,24% u odnosu na isto izvještajno razdoblje 2023. godine iz razloga što su manja ulaganja u računalne programe.

Unatoč smanjenju rashoda za nabavu nefinancijske imovine, ukupni rashodi veći su za 85.618.736,13 EUR odnosno 67,88% od rashoda istog perioda 2023. godine.

U strukturi ukupno izvršenih rashoda za I.-VI. 2024. godine udjel rashoda poslovanja iznosi 99,95% dok na rashode za nabavu nefinancijske imovine otpada 0,05%.

**RAČUN FINANCIRANJA**

**Račun prihoda i rashoda**

|  |  |  |  |
| --- | --- | --- | --- |
| **BROJČANA OZNAKA I NAZIV** | **PLAN 2024.** | **OSTVARENJE/ IZVRŠENJE 1.-6. 2024.** | **INDEKS** |
| 1 | 2 | 3 | 4=3/2 |
| UKUPNI PRIHODI | 393.980.714 | 185.415.458 | 47,1 |
| UKUPNI RASHODI | 439.280.977 | 211.753.888 | 48,2 |
| **RAZLIKA - VIŠAK/MANJAK** | **-45.300.263** | **-26.338.430** | **58,1** |

**Račun financiranja**

|  |  |  |  |
| --- | --- | --- | --- |
| **BROJČANA OZNAKA I NAZIV** | **PLAN 2024.** | **OSTVARENJE/ IZVRŠENJE 1.-6. 2024.** | **INDEKS** |
| 1 | 2 | 3 | 4=3/2 |
| 8 PRIMICI OD FINANCIJSKE IMOVINE I ZADUŽIVANJA | 26.545 | 4.705 | 17,7 |
| 5 IZDACI ZA FINANCIJSKU IMOVINU I OTPLATE ZAJMOVA | 0 | 0 |  |
| **RAZLIKA PRIMITAKA I IZDATAKA** | **26.545** | **4.705** | **17,7** |
| PRIJENOS SREDSTAVA IZ PRETHODNE GODINE | 416.770.641 | 467.335.624 | 112,1 |
| PRIJENOS SREDSTAVA U SLJEDEĆE RAZDOBLJE | -371.496.923 | -441.001.900 | 118,7 |
| NETO FINANCIRANJE | 45.300.263 | 26.338.430 | 58,1 |
| **VIŠAK/MANJAK + NETO FINANCIRANJE** | **0** | **0** |  |

Primici od financijske imovine i zaduživanja ostvareni su u iznosu od 4.705,40 EUR (17,73%), a odnose se na povrate zajmova danih tuzemnim trgovačkim društvima izvan javnog sektora.

U odnosu na isto izvještajno razdoblje 2023. godine realizacija je veća za 66,67%.

PRIJENOS SREDSTAVA

Sukladno Uputi o primjeni modificiranog novčanog načela u postupku planiranja i izvršavanja državnog proračuna i financijskih planova izvanproračunskih korisnika državnog proračuna u izvještajnom razdoblju ostvareni su ukupni prihodi i primici u iznosu od 185.420.163,84 EUR, rashodi u iznosu od 211.753.887,98 EUR pa je ostvaren manjak prihoda i primitaka tekućeg razdoblja u iznosu od 26.333.724,14 EUR koji s prijenosom sredstava iz prethodne godine u iznosu od 467.335.623,72 EUR čini prijenos sredstava u sljedeće razdoblje u iznosu od 441.001.899,58 EUR, za pokriće već preuzetih obveza odnosno aktivnosti sukladno zakonskim propisima i odlukama/zaključcima Vlade Republike Hrvatske. Ostvareni višak prihoda i primitaka odnosi se najvećim djelom na prihode od prodaje emisijskih jedinica stakleničkih plinova putem dražbi temeljem Zakona o klimatskim promjenama i zaštiti ozonskog sloja te prihode od naknada temeljem Zakona o gospodarenju otpadom.

**IZVJEŠTAJ O ZADUŽIVANJU NA DOMAĆEM I STRANOM TRŽIŠTU NOVCA I KAPITALA**

Fond se u izvještajnom razdoblju nije zaduživao na domaćem i stranom tržištu novca i kapitala.

**IZVJEŠTAJ O DANIM JAMSTVIMA I PLAĆANJIMA PO PROTESTIRANIM JAMSTVIMA**

Fond u izvještajnom razdoblju nije izdao jamstva niti izvršio plaćanja po protestiranim jamstvima.