IZVJEŠTAJ O DANIM JAMSTVIMA

I PLAĆANJIMA PO PROTESTIRANIM JAMSTVIMA

U PRVOM POLUGODIŠTU 2024. GODINE

Postupci i uvjeti davanja državnih jamstava uređeni su člancima 103. do 117. u okviru razdjela VIII. Zakona o proračunu (Narodne novine, broj 144/21), člancima 53. do 57. Zakona o izvršavanju Državnog proračuna Republike Hrvatske za 2024. godinu (Narodne novine, broj 149/23), Zakonom o državnim potporama (Narodne novine broj 47/14 i 69/17), Obavijesti Komisije o primjeni članaka 87. i 88. Ugovora o Europskoj zajednici u području državnih potpora u obliku jamstava (i Ispravak Obavijesti) te Smjernicama o državnim potporama za sanaciju i restrukturiranje nefinancijskih poduzetnika u teškoćama. Prema Zakonu o izvršavanju Državnog proračuna Republike Hrvatske za 2024. godinu, dano je ovlaštenje Vladi Republike Hrvatske da, u ime Republike Hrvatske, može davati financijska i činidbena jamstva na prijedlog nadležnog ministarstva.

Godišnja vrijednost novih financijskih jamstava za 2024. godinu iznosi 900.000.000,00 eura, od čega se iznos od 725.000.000,00 eura odnosi na izvanproračunske korisnike državnog proračuna iz članka 46. stavka 3. Zakona o izvršavanju Državnog proračuna Republike Hrvatske za 2024. godinu. U iznos novih financijskih jamstava ne ulazi vrijednost jamstava danih za refinanciranje i reprogramiranje obveza iz prethodnih godina za koje je bilo dano jamstvo.

Državna jamstva izdaju se za: potporu kapitalnim ulaganjima u razvitak kojima se poboljšavaju opći uvjeti gospodarskog djelovanja i koji utječu na izvozni učinak, provedbu prioritetnog programa/projekta koji ima značenje za regionalnu gospodarsku stabilnost, radi ublažavanja gospodarske nerazvijenosti određenog područja, uklanjanje ratnih šteta, obnove ili hitne obnove od posljedica prirodnih nepogoda.

Nadležno ministarstvo, na temelju zahtjeva, dužno je ocijeniti temelj donošenja prijedloga dodjele jamstva ili druge osnove za podnošenje zahtjeva za dodjelu jamstva, bonitet tražitelja, ocjenu stanja zaduženosti, efekte novog zaduženja na mogućnost razvoja i likvidnosti te izraditi stručno mišljenje i jasno opredjeljenje prema odobrenju predloženog jamstva.

Činidbena jamstva su u pravilu vezana za okončanje posla, a mogu se davati na temelju primljenih predujmova u novcu ili imovini za gradnju brodova do njihove isporuke, nabavu zrakoplova na temelju dugoročnog ugovora o zakupu te za infrastrukturne projekte koji se izvode na osnovi ugovora o koncesiji ili zajedničkih ulaganja.

Za dana jamstva ugovorom o izdavanju jamstva uređuju se obveze tražitelja jamstva i instrumenti osiguranja.

Za jamstva koja se aktiviraju Ministarstvo financija može Financijskoj agenciji dati nalog za naplatu po aktiviranom državnom jamstvu radi namirenja duga.

Prema novom Zakonu o proračunu, članak 111. propisano je da se Zakonom o izvršavanju Državnog proračuna Republike Hrvatske mogu ovlastiti druga tijela za izdavanje državnih jamstava u ime i za račun Republike Hrvatske.

Zakonom o izvršavanju Državnog proračuna Republike Hrvatske za 2024. godinu, člankom 55. dana je ovlast Hrvatskoj banci za obnovu i razvitak i Hrvatskoj agenciji za malo gospodarstvo, inovacije i investicije u okviru provedbe mjera državne potpore u svrhu podrške gospodarstvu u pandemiji COVID 19 i u okviru drugih mjera podrške gospodarstvu, da u ime i za račun Republike Hrvatske izdaju jamstva.

Godišnja vrijednost novih jamstava za 2024. godinu u okviru provedbe mjera državne potpore u svrhu podrške gospodarstvu u pandemiji COVID 19 i u okviru drugih mjera podrške gospodarstvu iznosi 338.443.161,46 eura i ne ulazi u godišnju vrijednost novih jamstava za 2024. godinu iz članka 53. stavka 2. navedenog Zakona kao ni u iznos jamstvene zalihe iz članka 53. stavka 5. istoga.

Zakonom o izvršavanju Državnog proračuna Republike Hrvatske za 2024. godinu, člankom 56. dana je ovlast Hrvatskoj banci za obnovu i razvitak da u okviru provedbe Nacionalnog plana oporavka i otpornosti 2021.-2026., u ime i za račun Republike Hrvatske izdaje jamstva.

Godišnja vrijednost novih jamstava za 2024. godinu u okviru provedbe Nacionalnog plana oporavka i otpornosti 2021.-2026. iznosi 398.168.425,24 eura i ne ulazi u godišnju vrijednost novih jamstava za 2024. godinu iz članka 53. stavka 2. navedenog Zakona kao ni u iznos jamstvene zalihe iz članka 53. stavka 5. istoga.

***DANA JAMSTVA***

U razdoblju od 1. siječnja do 30. lipnja 2024. godine izdana su četiri jamstva u iznosu od 517.978.100,70 eura. Od navedenog iznosa, iznos od 197.517.000,00 eura odnosi se na nova jamstva izdana za izmirenje obveza izvanproračunskih korisnika, a iznos od 320.461.100,70 eura odnosi se na refinanciranje obveza izvanproračunskih korisnika.

Ukupno izdana jamstva u iznosu od 517.978.100,70 eura izdana su u sektoru prometa.

HRVATSKE CESTE d.o.o.

Na sjednici održanoj dana 14. ožujka 2024. godine Vlada Republike Hrvatske donijela je Odluku (Klasa: 022-03/24-04/117, Urbroj: 50301-29/09-24-3) o davanju državnog jamstva u korist davatelja kredita: Hrvatska poštanska banka d.d., Zagreb, OTP banka d.d., Split, Privredna banka Zagreb d.d., Zagreb, Zagrebačka banka d.d., Zagreb i Erste&Steiermärkische Bank d.d., Rijeka, za dugoročno kreditno zaduženje društva Hrvatske ceste d.o.o., radi refinanciranja nedospjele glavnice postojećeg dugoročnog klupskog kredita, refundacije sredstava utrošenih u 2024. godini za otplatu rate po navedenom kreditu te financiranje novih kapitalnih ulaganja.

Ukupno kreditno zaduženje iznosi 461.461.100,70 eura, od čega se iznos od 141.000.000,00 eura odnosi na financiranje kapitalnih ulaganja, a iznos od 320.461.100,70 eura na refinanciranje dugoročnog sindiciranog kredita sklopljenog 5. travnja 2018. godine, u iznosu od 467.250.000,00 eura za koji je bilo izdano državno jamstvo Riznični broj F-008-18.

Sukladno donesenoj Odluci, dana 25. ožujka 2024. godine Ministarstvo financija izdalo je jamstvo Riznični broj F-001-24 u korist banaka: Hrvatska poštanska banka d.d., Zagreb, OTP banka d.d., Split, Privredna banka Zagreb d.d., Zagreb, Zagrebačka banka d.d., Zagreb i Erste&Steiermarkische Bank d.d., Rijeka, u iznosu od 461.461.100,70 eura. Izdano jamstvo pokriva 100% ukupnog kreditnog zaduženja koje iznosi 461.461.100,70 eura.

Ugovorom o izdavanju Jamstva broj: F-001-24 za uredno izmirenje dugoročnih obveza sklopljenom 25. ožujka 2024. godine između Ministarstva financija, Ministarstva mora, prometa i infrastrukture i društva Hrvatske ceste d.o.o., ugovoreni su instrumenti osiguranja za uredno izvršenje svih obveza koje mogu nastati po izdanom jamstvu iz Ugovora o kreditu i njemu pripadajućim dodatcima i to zadužnica i 10 vlastitih trasiranih bjanko akceptiranih mjenica.

HŽ INFRASTRUKTURA d.o.o.

Za društvo HŽ Infrastruktura d.o.o., Vlada Republike Hrvatske na sjednici održanoj dana 13. lipnja 2024. godine donijela je Odluku o davanju državnog jamstva u korist Erste&Steiermärkische Bank d.d., Rijeka za kreditno zaduženje društva HŽ Infrastruktura d.o.o., radi financiranja projekata iz CEF programa s ciljem održavanja dinamike ispunjenja financijskih obveza prema izvođačima, a vezano za dinamiku priljeva EU sredstava (Klasa: 022-03/24-04/126, Urbroj: 50301-05/27-24-4).

Sukladno spomenutoj Odluci dana 25. lipnja 2024. godine Ministarstvo financija izdalo je jamstvo Riznični broj F-002-24, u korist Erste&Steiermärkische Bank d.d., Rijeka u iznosu od 32.517.000,00 eura (izdano jamstvo pokriva 100% ukupnog kreditnog zaduženja koje iznosi 32.517.000,00 eura).

Ugovorom o izdavanju Jamstva broj: F-002-24 za uredno izmirenje dugoročnih obveza sklopljenom 25. lipnja 2024. godine između Ministarstva financija, Ministarstva mora, prometa i infrastrukture i društva HŽ Infrastruktura d.o.o., ugovoreni su instrumenti osiguranja za uredno izvršenje svih obveza koje mogu nastati po izdanom jamstvu iz Ugovora o kreditu i njemu pripadajućim dodatcima i to zadužnica i 10 vlastitih trasiranih bjanko akceptiranih mjenica.

HŽ PUTNIČKI PRIJEVOZ d.o.o.

Na sjednici održanoj dana 13. lipnja 2024. godine Vlada Republike Hrvatske donijela je Odluku (Klasa: 022-03/24-04/129, Urbroj: 50301-05/27-24-3) o davanju prethodne suglasnosti za sklapanje ugovora o predfinanciranju i najmu između društva HŽ Putnički prijevoz d.o.o. i EUROFIMA - Europskog društva za financiranje nabavki željezničkog materijala, za financiranje obnove lokomotiva i vlakova.

Dana 28. lipnja 2024. godine sukladno donesenoj Odluci, Ministarstvo financija zaključilo je s HŽ Putnički prijevoz d.o.o. i Ministarstvom mora, prometa i infrastrukture Ugovor o reguliranju obveza i odgovornosti u svrhu redovite otplate financijskih sredstava EUROFIMA-Europskom društvu za financiranje nabavki željezničkog materijala Riznični broj F-003-24.

Navedenim Ugovorom uređuju se obveze i odgovornosti društva HŽ Putnički prijevoz d.o.o. nastale temeljem Ugovora o predfinanciranju i najmu (EFI NO. 20210) i Ugovora o ustupu i nalogu (EFI NO. 20210) zaključenih između društva HŽ Putnički prijevoz d.o.o. i EUROFIMA-Europskog društva za financiranje nabavki željezničkog materijala, Basel, za koje obveze Republika Hrvatska jamči temeljem članka 5. Konvencije o osnivanju EUROFIMA-Europskog društva za financiranje nabavki željezničkog materijala, a kojoj je Republika Hrvatska pristupila Odlukom Vlade Republike Hrvatske (Narodne novine broj 6/1994 od 6. lipnja 1994. godine).

Navedenim Ugovorom o reguliranju obveza i odgovornosti u svrhu redovite otplate financijskih sredstava EUROFIMA-Europskom društvu za financiranje nabavki željezničkog materijala, u ime Republike Hrvatske, Ministarstvo financija preuzima jamstvo za ispunjenje obveza prema EUROFIMA-Europskom društvu za financiranje nabavki željezničkog materijala u iznosu od 10.000.000,00 eura.

Nadalje, na sjednici održanoj dana 13. lipnja 2024. godine Vlada Republike Hrvatske donijela je Odluku (Klasa: 022-03/24-04/127, Urbroj: 50301-05/27-24-3) o davanju prethodne suglasnosti za sklapanje ugovora o predfinanciranju i najmu između društva HŽ Putnički prijevoz d.o.o. i EUROFIMA - Europskog društva za financiranje nabavki željezničkog materijala, za financiranje ulaganja u objekte za održavanje željezničkih vozila.

Dana 28. lipnja 2024. godine sukladno donesenoj Odluci, Ministarstvo financija zaključilo je s HŽ Putnički prijevoz d.o.o. i Ministarstvom mora, prometa i infrastrukture Ugovor o reguliranju obveza i odgovornosti u svrhu redovite otplate financijskih sredstava EUROFIMA-Europskom društvu za financiranje nabavki željezničkog materijala Riznični broj F-004-24.

Navedenim Ugovorom uređuju se obveze i odgovornosti društva HŽ Putnički prijevoz d.o.o. nastale temeljem Ugovora o predfinanciranju i najmu (EFI NO. 20209) i Ugovora o ustupu i nalogu (EFI NO. 20209) zaključenih između društva HŽ Putnički prijevoz d.o.o. i EUROFIMA-Europskog društva za financiranje nabavki željezničkog materijala, Basel, za koje obveze Republika Hrvatska jamči temeljem članka 5. Konvencije o osnivanju EUROFIMA-Europskog društva za financiranje nabavki željezničkog materijala, a kojoj je Republika Hrvatska pristupila Odlukom Vlade Republike Hrvatske (Narodne novine broj 6/1994 od 6. lipnja 1994. godine).

Navedenim Ugovorom o reguliranju obveza i odgovornosti u svrhu redovite otplate financijskih sredstava EUROFIMA-Europskom društvu za financiranje nabavki željezničkog materijala, u ime Republike Hrvatske, Ministarstvo financija preuzima jamstvo za ispunjenje obveza prema EUROFIMA-Europskom društvu za financiranje nabavki željezničkog materijala u iznosu od 14.000.000,00 eura.

***DANA JAMSTVA PO POSEBNIM PROGRAMIMA***

Zakonom o izvršavanju Državnog proračuna Republike Hrvatske za 2024. godinu, člankom 56. dana je ovlast Hrvatskoj banci za obnovu i razvitak da u okviru provedbe Nacionalnog plana oporavka i otpornosti 2021.-2026., u ime i za račun Republike Hrvatske, bez suglasnosti Vlade Republike Hrvatske odnosno nadležnog ministra ili ministra financija, izdaje jamstva.

Sukladno navedenome, Hrvatska banka za obnovu i razvitak je u razdoblju od 1. siječnja do 30. lipnja 2024. godine izdala šest jamstava u iznosu od 10.817.157,17 eura.

***IZVRŠENA PLAĆANJA PO PROTESTIRANIM JAMSTVIMA***

U državnom proračunu za 2024. godinu jamstvena pričuva planirana je u iznosu od 39.816.843,00 eura.

U razdoblju od 1. siječnja do 30. lipnja 2024. godine na ime protestiranih jamstava izvršena su plaćanja na teret jamstvene pričuve u iznosu od 11.911.768,26 eura.

Plaćanja se odnose na izmirenje kreditnih obveza društva HŽ Infrastruktura d.o.o. u iznosu od 11.141.647,96 eura (od čega se iznos od 9.511.729,53 eura odnosi na glavnicu i iznos od 1.629.918,43 eura na redovnu kamatu) te na izmirenje obveza društva Uljanik d.d. u stečaju u iznosu od 770.120,30 eura na ime zatezne kamate sukladno Sporazumu o uređenju međusobnih odnosa od 28. lipnja 2024. godine zaključenom između Ministarstva financija i Privredne banke Zagreb d.d..

Na ime potraživanja za protestirana i plaćena državna jamstva, u 2024. godini izvršen je povrat sredstava u Državni proračun u iznosu od 2.884.464,24 eura.

U predstečajnom postupku društva Alpha Adriatic d.d. (ranije Uljanik plovidba d.d.) naplaćen je iznos od 1.061.088,99 eura.

Nadalje, u predstečajnom postupku društva Olma d.d. naplaćen je iznos od 1.818.020,88 eura, od čega se iznos od 1.763.230,86 eura odnosi na preknjiženje sredstava koje je društvo Olma projekt d.o.o. uplatilo u razdoblju od 6. listopada 2020. godine do 5. siječnja 2024. godine u korist Ministarstva prostornoga uređenja, graditeljstva i državne imovine i njegovih prednika umjesto u korist Ministarstva financija.

Budući se navedeni iznos od 1.763.230,86 eura odnosi na izmirenje duga društva Olma d.d. prema Ministarstvu financija po Predstečajnom sporazumu, koji je osiguran upisanim založnim pravom posl. Br. Z-3160/2019 na nekretnini kč.br. 132/1 k.o. Kotišina koja je u vlasništvu društva Olma projekt d.o.o., sklopljen je dana 20. svibnja 2024. godine Sporazum između Ministarstva financija i Ministarstva prostornoga uređenja, graditeljstva i državne imovine kako bi se navedeni iznos ispravno evidentirao u poslovnim knjigama navedenih ministarstava.

Uplatom preostalog iznosa od 54.790,02 eura od strane društva Olma projekt d.o.o., u cijelosti je izmirena tražbina Ministarstva financija prema društvu Olma d.d. po Predstečajnom sporazumu.

Temeljem Ugovora o obavljanju bankarskih poslova i usluga od 31. prosinca 2002. godine zaključenog između Ministarstva financija i Privredne banke Zagreb d.d., Privredna banka Zagreb d.d. u ime i za račun Ministarstva financija obavlja bankarske poslove i usluge u svezi s naplatom kredita Županjske banke d.d. u stečaju (PLASMANI ŽUBA-BLB i HYPO). Sukladno navedenom Ugovoru i temeljem Odluke Vlade Republike Hrvatske o izmjenama uvjeta kredita odobrenih od strane Ministarstva poljoprivrede (Narodne novine broj 105/04, 98/05, 108/10, 79/15 i 55/19), Privredna banka Zagreb d.d. uplatila je u korist Državnog proračuna iznos od 5.354,37 eura te je provela otpise potraživanja u iznosu od 52.752,67 eura.

Tablica br. 1: Novčane uplate u korist državnog proračuna u razdoblju od 01.01-30.06.2024. godine



Tablica br. 2: Otpisi potraživanja po protestiranim državnim jamstvima u razdoblju od 01.01-30.06.2024. godine



Tablica br. 3: Povrati sredstava na ime protestiranih državnih jamstava u razdoblju od 01.01-30.06.2024. godine



***IZVRŠENA PLAĆANJA PO PROTESTIRANIM JAMSTVIMA PRORAČUNSKIH KORISNIKA***

U razdoblju od 1. siječnja do 30. lipnja 2024. godine na ime protestiranih jamstava proračunskih korisnika državnog proračuna izvršena su plaćanja u iznosu od 93.833,30 eura i u cijelosti se odnose na plaćanja Ministarstva turizma i sporta po Programu dodjele državnih potpora sektoru turizma i sporta u aktualnoj pandemiji COVID-a 19.

Tablica br. 4: Pregled izvršenih plaćanja po protestiranim jamstvima proračunskih korisnika u razdoblju od 01.01-30.06.2024. godine

