**OBRAZLOŽENJE IZVRŠENJA FINANCIJSKOG PLANA HRVATSKIH CESTA ZA PRVO POLUGODIŠTE 2024. GODINE**

**UVOD**

Trgovačko društvo Hrvatske ceste d.o.o. osnovano je s ciljem ulaganja u cestovnu infrastrukturu kako bi se osigurao siguran promet, poboljšala kvaliteta života u zajednici kao i ekonomski prosperitet. Glavni zadatak Društva je kvalitetno cestovno povezivanje hrvatskih regija, uz povezivanje na europske prometne pravce. Razvojem cestovne infrastrukture potiče se uključivanje hrvatskog gospodarstva u međunarodno okruženje, u nastojanju doprinosa dinamici gospodarskog razvitka.

Društvo je u 100 % vlasništvu Republike Hrvatske i svoja prava u Skupštini Društva ostvaruje putem Vlade Republike Hrvatske zastupane po ministru Ministarstva mora, prometa i infrastrukture.

Poslovanje društva Hrvatske ceste d.o.o. određeno je Zakonom o cestama, Izjavom o osnivanju, Zakonom o trgovačkim društvima, Zakonom o proračunu, odlukama Vlade Republike Hrvatske te drugim zakonima i pravilnicima vezano uz djelatnost Društva. Osnovna djelatnost Društva je upravljanje, građenje i održavanje državnih cesta.

**PRIHODI**

|  |  |  |  |  |  |
| --- | --- | --- | --- | --- | --- |
| **BROJČANA OZNAKA I NAZIV** | **OSTVARENJE 1.-6. 2023.** | **PLAN 2024.** | **OSTVARENJE 1.-6. 2024.** | **INDEKS** | **INDEKS** |
| 1 | 2 | 3 | 4 | 5=4/2 | 6=4/3 |
| 6 PRIHODI POSLOVANJA | 237.447.592 | 373.968.544 | 219.539.481 | 92,5 | 58,7 |
| 7 PRIHODI OD PRODAJE NEFINANCIJSKE IMOVINE | 11.274 | 1.058.300 | 176.705 | 1567,3 | 16,7 |
| **UKUPNI PRIHODI** | **237.458.867** | **375.026.844** | **219.716.185** | **92,5** | **58,6** |

Ukupni prihodi Društva u prvoj polovici 2024. godine ostvareni su u iznosu od 219,72 milijuna eura, odnosno na razini od 58,59 % plana. U odnosu na isto razdoblje godine ranije zabilježili su pad od 7,47 %. Ukupne prihode Društva čine prihodi poslovanja i prihodi od nefinancijske imovine.

Prihodi poslovanja zabilježili su međugodišnje smanjenje od 7,54 % te u promatranom razdoblju  2024. iznose 219,54 milijuna eura. Najveći udio u tom iznosu odnosi se na pomoći proračunu iz drugih proračuna i izvanproračunskim korisnicima (212,51 milijuna eura). Navedeni prihod sastoji se u najvećem dijelu od prihoda iz naknade za financiranje građenja i održavanja javnih cesta u iznosu od 210,04 milijuna eura te od kapitalne pomoći iz proračuna (nacionalna komponenta za sufinanciranje EU projekata) u iznosu od 2,37 milijuna eura (za projekte Sanacija šteta od potresa, Sanacija opasnih mjesta na državnim cestama i Srijemska Granična Transverzala - Dionica Ilok – Lipovac, izgradnja obilaznice Apševaca i Lipovca).

Najveći dio smanjenja ukupnih prihoda poslovanja u odnosu na isto razdoblje prethodne godine odnosi se na smanjenje kapitalnih pomoći temeljem prijenosa sredstava EU, prvenstveno zbog uspješnog završetka strateških projekata Cestovne povezanosti s južnom Dalmacijom i izgradnje D403 Čvor Škurinje - Luka Rijeka, koji su u prethodnoj godini omogućili značajna naknadna povlačenja sredstava iz EU fondova.

Prihodi od nefinancijske imovine, uključujući naknade za korištenje cestovnog zemljišta, naknade za kontrolu, te dozvole i suglasnosti za izvanredni prijevoz, u prvoj polovici 2024. godine ostvareni su u iznosu od 2,44 milijuna eura. U usporedbi s istim razdobljem prošle godine, ovi prihodi su porasli za 93,87%, što se najvećim dijelom može pripisati povećanju prihoda od zakupa i iznajmljivanja imovine, kao i prihoda od korištenja cestovnog zemljišta. Hrvatske ceste su, naime, počele naplaćivati najam stacionara i pomoćnih objekata koje koriste povezana trgovačka društva.

Prihodi od prodaje nefinancijske imovine u prvom polugodištu 2024. godine ostvareni su u iznosu od 176,70 tisuća eura, pri čemu je najveći dio tih prihoda ostvaren prodajom dva stana.

Ostali prihodi obuhvaćaju prihode od financijske imovine, prihode po posebnim propisima (uključujući naplatu prihoda po sudskim presudama, naplatu štete temeljem osiguranja te prihode od sufinanciranja rekonstrukcije ili izgradnje državnih cesta od strane jedinica lokalne samouprave, komunalnih, javnih i ostalih društava), kao i prihode od ostalih pruženih usluga.

**RASHODI**

|  |  |  |  |  |  |
| --- | --- | --- | --- | --- | --- |
| **BROJČANA OZNAKA I NAZIV** | **IZVRŠENJE 1.-6. 2023.** | **PLAN 2024.** | **IZVRŠENJE 1.-6. 2024.** | **INDEKS** | **INDEKS** |
| 1 | 2 | 3 | 4 | 5=4/2 | 6=4/3 |
| 3 RASHODI POSLOVANJA | 86.045.894 | 207.412.275 | 99.237.342 | 115,3 | 47,8 |
| 4 RASHODI ZA NABAVU NEFINANCIJSKE IMOVINE | 110.310.904 | 268.091.770 | 114.026.628 | 103,4 | 42,5 |
| **UKUPNI RASHODI** | **196.356.798** | **475.504.045** | **213.263.971** | **108,6** | **44,9** |

Ukupni rashodi Društva planirani su za 2024. godinu na razini od 475,50 milijuna eura. Ukupno izvršeni rashodi u prvih šest mjeseci 2024. godine iznose 213,26 milijuna eura što je 8,61 % više nego prethodne godine.

Rashodi poslovanja zabilježili su međugodišnji rast od 15,33 % te u promatranom razdoblju iznose 99,24 milijuna eura.

Rashodi za zaposlene izvršeni su u iznosu od 10,33 milijuna eura što predstavlja izvršenje od 41,71 % planiranih sredstava za tu namjenu.

Ukupno izvršenje materijalnih rashoda iznosi 50,93 milijuna eura, to jest 44,27 % plana za 2024. godinu te je realizacija veća za 7,09 % u odnosu na isto razdoblje 2023. godine. U strukturi materijalnih rashoda za promatrano razdoblje 89,91 % čine rashodi za usluge koji se najvećim dijelom sastoje od rashoda za redovito održavanje državnih cesta i objekata, izvanrednog održavanja državnih cesta, te održavanje zgrada i opreme. Povećanje materijalnih rashoda u odnosu na promatrano razdoblje prethodne godine najvećim je dijelom rezultat većeg ulaganja u redovito i izvanredno održavanje cesta.

U 2024. godini financijski rashodi izvršeni su u iznosu od 36,52 milijuna eura od čega se najveći dio odnosi na kamate za primljene kredite i zajmove.

Ukupni rashodi za nabavu nefinancijske imovine u 2024. godini planirani su u iznosu od 268,09 milijuna eura od čega je tijekom prvih šest mjeseci realizirano 114,03 milijuna eura odnosno 42,53 % plana. U strukturi rashoda za nabavu nefinancijske imovine najveći dio se odnosi na rashode za nabavu proizvedene dugotrajne imovine u iznosu od 105,75  milijuna eura, od čega 103,36 milijuna eura čine rashodi za građevinske objekte (izgradnja državnih cesta, investicijsko održavanje i rekonstrukcija državnih cesta).

**RAČUN FINANCIRANJA**

**Račun prihoda i rashoda**

|  |  |  |  |
| --- | --- | --- | --- |
| **BROJČANA OZNAKA I NAZIV** | **PLAN 2024.** | **OSTVARENJE/ IZVRŠENJE 1.-6. 2024.** | **INDEKS** |
| 1 | 2 | 3 | 4=3/2 |
| UKUPNI PRIHODI | 375.026.844 | 219.716.185 | 58,6 |
| UKUPNI RASHODI | 475.504.045 | 213.263.971 | 44,9 |
| **RAZLIKA - VIŠAK/MANJAK** | **-100.477.201** | **6.452.215** | **-6,4** |

**Račun financiranja**

|  |  |  |  |
| --- | --- | --- | --- |
| **BROJČANA OZNAKA I NAZIV** | **PLAN 2024.** | **OSTVARENJE/ IZVRŠENJE 1.-6. 2024.** | **INDEKS** |
| 1 | 2 | 3 | 4=3/2 |
| 8 PRIMICI OD FINANCIJSKE IMOVINE I ZADUŽIVANJA | 182.790.473 | 370.461.101 | 202,7 |
| 5 IZDACI ZA FINANCIJSKU IMOVINU I OTPLATE ZAJMOVA | 82.313.272 | 337.240.414 | 409,7 |
| **RAZLIKA PRIMITAKA I IZDATAKA** | **100.477.201** | **33.220.687** | **33,1** |
| PRIJENOS SREDSTAVA IZ PRETHODNE GODINE | 29.241.606 | 40.869.146 | 139,8 |
| PRIJENOS SREDSTAVA U SLJEDEĆE RAZDOBLJE | -29.241.606 | -80.542.047 | 275,4 |
| NETO FINANCIRANJE | 100.477.201 | -6.452.215 | -6,4 |
| **VIŠAK/MANJAK + NETO FINANCIRANJE** | **0** | **0** |  |

U prvoj polovici 2024. godine primici od zaduživanja iznose 370,46 milijuna eura, dok izdaci za otplatu glavnice primljenih kredita i zajmova iznose 337,24 milijuna eura. Društvo je u prvoj polovici 2024. godine provelo refinanciranje kredita u iznosu od 320,46 milijuna eura, što se u Izvršenju plana očituje i na stavci primitaka od zaduživanja i na stavci otplata glavnice primljenih kredita i zajmova. Osim toga Društvo je redovnim poslovanjem otplatilo glavnice postojećih kredita u iznosu od 16,78 milijuna eura, te je ugovoren novi kredit za financiranje projekata i redovnog poslovanja u iznosu od 141,00 milijun eura, od čega je u prvoj polovici godine povučeno 50 milijuna. Ostatak se planira povući do kraja godine, prema potrebi za novčanim sredstvima.

PRIJENOS SREDSTAVA

Prijenos sredstava iz prethodne godine prema Izvršenju financijskog plana Hrvatskih cesta za prvo polugodište 2024. godine iznosi 40,87 milijuna eura. Najveći dio prenesenih sredstava odnosi se na stanje na redovnim računima Hrvatskih cesta, posebno sredstva od naknade za financiranje građenja i održavanja državnih cesta. Ova sredstva omogućavaju održavanje stabilnosti i likvidnosti Društva u početnom periodu godine. Prenesena sredstva uključuju i namjenska sredstva za financiranje projekata koji se sufinanciraju iz fondova Europske unije te deponirana sredstva za izvlaštenje zemljišta i sudski polozi.

Prijenos sredstava u sljedeće razdoblje iznosi 80,54 milijuna eura što se planira trošiti na poslovne aktivnosti Društva u drugom dijelu proračunske godine.

**IZVJEŠTAJ O ZADUŽIVANJU NA DOMAĆEM I STRANOM TRŽIŠTU NOVCA I KAPITALA**

U prvom polugodištu 2024. godine, Društvo je, uz suglasnost Vlade Republike Hrvatske i državno jamstvo,  ugovorilo dugoročno kreditno zaduženje kod sindikata poslovnih banaka u iznosu od 141,00 milijuna eura za financiranje projekata i plana poslovanja u 2024. godini. Krajnje dospijeće kredita je 30. studeni 2040. godine, uz 13 mjeseci počeka te kamatnu stopu koja se sastoji od fiksnog dijela u iznosu od 1,455 % i 6-mjesečnog Euribora.

Do 30. lipnja 2024. godine, Društvo je povuklo sredstva u iznosu od 50,00 milijuna eura te do kraja godine planira iskoristiti ukupan iznos ugovorenog kredita.

Otplata glavnice ovog kredita ugovorena je u jednakim šestomjesečnim ratama. Godišnji iznos otplate glavnice iznosi 8,81 milijuna eura u razdoblju od 2025. godine do 2040. godine.

Također, Društvo je, uz suglasnost Vlade Republike Hrvatske i državno jamstvo, odradilo refinanciranje kredita u iznosu od 320,46 milijuna eura i zamijenilo ga novim, sa nižom kamatnom stopom i duljom ročnošću, što je oslobodilo više sredstava za investicije u izgradnju državnih cesta. Krajnje dospijeće kredita je 30. rujna 2038. godine uz kamatnu stopu koja se sastoji od fiksnog dijela u iznosu od 1,455 % i 6-mjesečnog Euribora. Otplata glavnice ovog kredita ugovorena je u šestomjesečnim ratama. Godišnji iznos otplate iznosi 7,00 milijuna eura u 2024. godini, 14,00 milijuna eura godišnje u razdoblju 2025.-2030., 21,83 milijuna eura u 2031. godini,  pa 29,66 milijuna eura godišnje u razdoblju 2031. do ukupne otplate u 2038. godini.

**IZVJEŠTAJ O DANIM JAMSTVIMA I PLAĆANJIMA PO PROTESTIRANIM JAMSTVIMA**

U razdoblju od siječnja do lipnja 2024. godine, Društvo nije izdalo jamstva niti izvršilo plaćanja po protestiranim jamstvima.